REZOLUTË

PËR VLERËSIMIN E VEPRIMTARISË SË KOMISIONIT TË PROKURIMIT PUBLIK, PËR VITIN 2020

	Kuvendi i Shqipërisë,
Duke njohur Komisionin e Prokurimit Publik si organin më të lartë në fushën e prokurimeve, që shqyrton ankesat për procedurat e prokurimit në përputhje me kërkesat e përcaktuara në ligj;
Duke vlerësuar si shumë të rëndësishëm për KPP-në paanësinë në vendimmarrje, transparencën, efikasitetin, si dhe mbrojtjen e interesave të ligjshme të operatorëve ekonomikë nga veprimet ose mosveprimet e autoriteteve kontraktore dhe në mënyrë të veçantë mbrojtjen e interesit publik;
Duke vlerësuar si shumë të rëndësishëm rolin që KPP-ja ka në rritjen e efikasitetit dhe të besueshmërisë në sistemin e prokurimit publik,
Vlerëson veprimtarinë e Komisionit të Prokurimit Publik, për vitin 2020, në drejtim të:
Trajtimit të 329 ankesave të paraqitura nga 741 ankesa gjithsej gjatë vitit 2020;
Marrjes së 609 vendimeve nga Komisioni i Prokurimit Publik, nga të cilat 64 janë vendime për ankesat e mbartura nga viti 2019 dhe 545 janë vendime për ankesat e ardhura gjatë vitit 2020;
Ndjekjes së procedurave për miratimin në Kuvend të strukturës dhe organikës së institucionit të KPP-së, e cila u miratua me vendimin nr. 65, datë 29.10.2020 “Për miratimin e strukturës, organikës dhe kategorizimit të pozicioneve të punës së KPP-së”, vendim i cili hyri në fuqi më 29 tetor 2020;
Trajnimit të punonjësve të administratës së KPP-së nëpërmjet webinar-eve për përditësimin, pasurimin dhe shkëmbimin e eksperiencave të tyre;
Kthimit të shumave të paguara nga ana e operatorëve ekonomikë ankimues, të cilëve u është pranuar ankesa në bazë të vendimeve të marra deri në datën 31 dhjetor 2020;
Derdhjes në buxhetin e shtetit të pagesave të bëra nga ankimuesit, të cilëve nuk u është pranuar ankesa nga KPP-ja;
Realizimit të shumës totale prej 187.981.945 lekësh si të ardhura jashtëbuxhetore nga parapagimi i tarifave financiare të operatorëve ekonomikë ankimues pranë KPP-së;
Marrjes së 64 vendimeve nga 98 ankesa të mbartura nga viti 2019;
Ngritjes së një strukture të posaçme pranë KPP-së për moszbatimet në kohë të vendimeve të dhëna nga KPP-ja, nga ana e autoriteteve kontraktore;
Hartimit të rekomandimit të përbashkët mes KPP-së dhe Agjencisë së Prokurimit Publik (APP), nr. 1474 prot., datë 11.11.2020 (KPP) dhe nr. 7267 prot., datë 11.11.2020 (APP);
Referimit të çështjeve pranë APP-së për hetim administrativ të mëtejshëm;
Bashkëpunimit të institucionit të KPP-së me Universitetin e Tiranës, Universitetin Politeknik të Tiranës, Shkollën e Magjistraturës, ASPA-n, APP-në, AKSHI-n për çështje të ndryshme të shtjelluara në raportin vjetor 2020;
Miratimit të rregullores për funksionimin e institucionit të KPP-së gjatë pandemisë me vendimin nr. 500/2020;
Përfshirjes së 25 ekspertëve dhe 2 laboratorëve të akredituar, miratuar me vendimin nr. 566/2020, datë 10.12.2020, “Për miratimin e listës vjetore të ekspertëve dhe specialistëve të pavarur, si dhe të laboratorëve të akredituar për vitin 2021”;
Nënshkrimit online të Memorandumit të Mirëkuptimit në datën 5.10.2020, mes KPP-së dhe Open Contracting Partnership (OCP), me qëllim zbatimin e një standardi të ri të publikimit të veprimtarisë së KPP-së nëpërmjet publikimit të të dhënave bazuar në parimet open data.
Kuvendi kërkon që Komisioni, për vitin 2021, të angazhohet në këto drejtime:
[bookmark: _GoBack]1. Të vijojë dhe përfundojë procesi për plotësimin e strukturës së KPP-së brenda vitit 2021.
2. Të merren masa konkrete për bashkëpunimin me Shkollën e Magjistraturës, Gjykatën Administrative sa i takon trajnimit të punonjësve të të dyja institucioneve, me qëllim aftësimin e tyre për të trajtuar çështje komplekse të prokurimit publik, brenda vitit 2021.
3. Të vijohet puna e nisur në fund të vitit 2020 nga ana e KPP-së për plotësimin e Regjistrit Elektronik të Ankesave me elementet shtesë të nevojshme, siç janë lloji i procedurës dhe fondi limit për çdo procedurë prokurimi objekt ankimi, e të përfundojë brenda vitit 2021.
4. Të përfundohet procesi i rishikimit të rregullores për organizimin dhe funksionimin e KPP-së, duke e miratuar atë brenda vitit 2021.
5. Të merren masa për plotësimin e informacionit për secilin vendim të marrë gjatë vitit 2020, duke u pasqyruar në faqen zyrtare të KPP-së, në kuadër të transparencës ndaj qytetarëve që aksesojnë këtë faqe, brenda 2 muajve nga publikimi i rezolutës së Kuvendit “Për vlerësimin e veprimtarisë së Komisionit të Prokurimit Publik, për vitin 2020”.
6. Të ndiqet dhe të zbatohet Memorandumi i Mirëkuptimit i nënshkruar online në datën 5.10.2020, mes KPP-së dhe Open Contracting Partnership (OCP), me qëllim zbatimin e një standardi të ri të publikimit të veprimtarisë së KPP-së, nëpërmjet publikimit të të dhënave bazuar në parimet open data.

KRYETAR
Gramoz Ruçi
Miratuar në datën 3.6.2021.

